hængeparti
Hængeparti, et skakparti, der ikke er færdigspillet, men "hænger" til senere afslutning. Hængepartier blev næsten fuldstændig afskaffet i løbet af 1990'erne. Årsagerne er, at betænkningstiden i skak er blevet meget kortere, fordi man ønsker en afslutning inden for et begrænset tidsrum, og at den bedre analyse af skak på computer i mange tilfælde gør det muligt at analysere et hængeparti helt til sin afslutning, mens det er afbrudt. 
Udtrykket anvendes i overført betydning om sager, der ikke er færdiggjort.